Ҳадис — Зикр аҳлидан сўранг\nСаволлар › Мавзу: Ҳадислар › Ҳадис\nعن أنس بن مالك رضي الله عنه قال: قال رسول الله صلَّى الله عليه وسلَّم: «إِنَّ مِنَ النَّاسِ مَفَاتِيحَ لِلْخَيْرِ مَغَالِيقَ لِلشَّرِّ، وَإِنَّ مِنَ النَّاسِ مَفَاتِيحَ لِلشَّرِّ مَغَالِيقَ لِلْخَيْرِ، فَطُوبَى لِمَنْ جَعَلَ اللهُ مَفَاتِيحَ الخَيْرِ عَلَى يَدَيْهِ، وَوَيْلٌ لِمَنْ جَعَلَ اللهُ مَفَاتِيحَ الشَّرِّ عَلَى يَدَيْهِ رواه الإمام ابن ماجه، وابن أبي عاصم\nأخرجه الطيالسى (ص 277 ، رقم 2082) ، والحكيم (1/420) ، والبيهقى فى شعب الإيمان (1/455 ، رقم 698) . وأخرجه أيضًا : ابن ماجه (1/86 ، رقم 237) قال البوصيرى (1/34) : هذا إسناد ضعيف من أجل محمد بن أبى حميد فإنه متروك . وابن أبى عاصم فى السنة\nفي الزوائد إسناده ضعيف من أجل محمد بن أبي حميد فانه متروك\nРасулуллоҳ соллаллоҳу алайҳи васаллам: “Одамлардан яхшиликка калитлар, ёмонликка қулфлар бўлганлари ва ёмонликка калитлар яхшиликка қулфлар бўлганлари бор. Аллоҳ қўлига яхшиликлар калитларини бериб қўйган кишиларга тубо бўлсин, Аллоҳ қўлига ёмонликлар калитларини бериб қўйган кишиларнинг ҳолига вой бўлсин” дедилар.\nИбн Можа ва ибн Аби Осимлар ривоят қилишган.\nУшбу ҳадисдан яхшилик калитлари ҳам ёмонлик калитлари ҳам жуда кўп ва турли туман эканлиги маълум бўлади. Ўша яхшилик калитларининг энг муҳимлари биринчи ўринда кишиларга иймонни, нажотига сабаб бўладиган илмларни ўргатиш ва инсонлар орасида уни тарқатишдир. Бу даражаси динимида фарз қилинган. Шунингдек суннатларни ўргатиб, уни тирилтириш, инсонлар орасига амалини жорий қилишдир. Иймонни ўргатиш учун мадраса очиш яхшилик калитларининг энг муҳимидир. Инсонлар ҳалолдан ризқ топишлари учун бир инсонларга фойдали маҳсулот ишлаб чиқаришни йўлга қўйган завод-фабрика ҳам яхшиликка калитдир. Расулуллоҳ соллаллоҳу алайҳи васаллам “Ким яхшиликка далолат қилса у кишига ўша яхшиликни қилган кишига берилган ажрнинг мислича ажр бералади” деганлар. Ароқ заводи, уни сотувчи дўконлар очиш ёмонликларни энг муҳим калитларидандир. Расулуллоҳ соллаллоҳу алайҳи васаллам “Хамр, хабис нарсаларнинг онасидир” деганлар. Ҳозирги кундаги фаҳш тарқатувчи канал, сайт, кўрсатувлар ҳам ёмонликларнинг калитлари ҳисобланади. Бошида турганлар ўша ҳадисдаги ёмонликка калит яхшиликка қулф ҳисобланадилар. Расулуллоҳ соллаллоҳу алайҳи васаллам “Ким бир ёмон ишни йўлга қўйса унга амал қилувчиларнинг гуноҳларидан бирор нарсани камайтирилмасдан гуноҳ етиб туради” деганлар. Валлоҳу аълам!


ОДАМЛАР БИЛАН МУЛОҚОТ - Ўзбекистон овози газетаси\nОДАМЛАР БИЛАН МУЛОҚОТ\nижтимоий муаммоларни ўрганишнинг энг самарали йўли\nХалқ билан мулоқот ва инсон манфаатлари йилида Сурхондарё вилоятида кенг кўламли хайрли ишлар амалга оширилмоқда. Ўтган давр мобайнида имконияти чекланган 32 оилага замонавий уй-жой топширилди, 400 нафарга яқин кишига ногиронлик аравачалари тақдим этилди. Яқин кунларда 17 даҳадаги намунавий лойиҳалар асосида арзонлаштирилган уй-жойларда ҳовли тўйларини ўтказиш кўзда тутилган. 1600 оилага янги уйлар калити топширилади. Шу билан бирга, 5380 кишига уй-жой қурилиши учун 594 гектар ер майдони ажратилди.\n— Ижтимоий муҳтож кишиларга давлат томонидан ана шундай катта эътибор берилаётган бир пайтда аҳолининг эҳтиёжманд қатлами манфаатини ҳимоя этишни ўз зиммасига олган Ўзбекистон Халқ демократик партиясига улкан масъулият юкланади. Партиямизнинг Сайловолди дастурида белгиланган вазифаларни ҳаётга татбиқ қилиш мақсадида «Халқ билан мулоқот ижтимоий муаммоларни ҳал этишнинг энг самарали йўли» лойиҳаси доирасида кенг қамровли тадбирлар ўтказилмоқда. — дейди ЎзХДП Сурхондарё вилоят кенгаши мафкура бўлим бошлиғи Феруза Болтаева. — Биз электоратимиз вакилларини қийнаётган масалаларни атрофлича ўрганяпмиз. Муаммоларнинг айримлари жойида бартараф қилиняпти, бошқалари депутатлик назоратига олинмоқда.\nТарафдорларимизни қўллаб-қувватлаш ва ижтимоий ҳимоя қилиш мақсадида халқ депутатлари Узун туман Кенгашидаги ЎзХДП гуруҳи аъзоси Зулхумор Ниёзова кўмагида «Янги йўл» маҳалласида яшовчи 2-гуруҳ ногирони Гулчеҳра Бобониёзова ва Зубайда Рўзиматованинг соғлиғини тиклаш учун моддий ёрдам ажратилди. Яна бир фаол депутатимиз Эркин Ҳусанов «Мустақилликнинг 22 йиллиги» маҳалласида истиқомат қилувчи Феруза Сафаровага иссиқхона қурилиши учун «Агробанк» туман филиалидан 7 миллион сўм кредит олишида яқиндан ёрдам берди. Музработ туман Кенгашидаги ЎзХДП гуруҳи аъзоси Дилфуза Чориева, Қизириқ туман партия кенгаши раиси Отабек Ўтаганов, Термиз туман Кенгашидаги ЎзХДП гуруҳи аъзолари Тўрабек Зоиров, Дилсора Алимардонова ташаббуси билан бир гуруҳ ногиронлар аравачалар билан таъминланди.\nВилоятимизда катта бунёдкорлик ишлари амалга оширилмоқда. Бойсун туманида 5,2 миллиард долларлик газ-кимё комплекси қурилиши бошланган бўлса, Шеробод ва Жарқўрғон туманларида қарийб 260 миллион долларлик цемент заводлари барпо этилмоқда. Ушбу корхоналар йилига 2 миллион тоннага яқин маҳсулот ишлаб чиқариш қувватига эга бўлиб, бу нафақат ички бозорни таъминлайди, балки қўшни давлатларга экспорт қилиш имкониятини ҳам яратади.\nБундан ташқари, 365 миллион долларга тенг 15 та енгил саноат корхонаси қурилмоқда. Аҳолини ичимлик суви билан таъминлаш мақсадида 48 миллиард сўм маблағ ажратилиб, 45 иншоотда қурилиш-монтаж ишлари олиб борилаяпти. «Хўжамайхона» булоғидан Бойсун тумани маркази ва аҳоли пунктларини тоза ичимлик сув билан узлуксиз таъминлаш ишлари ҳам бошланди.\n— Бундай тараққиётни чекка қишлоқ ва маҳаллаларда ҳам кузатиш мумкин, — дейди халқ депутатлари вилоят Кенгашидаги ЎзХДП гуруҳи аъзоси Холмамат Нормуродов. — Ана шундай юксалиш ишларига ҳар биримиз муносиб ҳисса қўшишимиз керак. Бир неча марта сайловчилар билан учрашдик. Оилаларда бўлиб, юртдошларимизни қийнаётган масалалар ўрганилди. Эҳтиёжманд оилалар ҳолидан хабар олиняпти, зарур ёрдамлар кўрсатиляпти.\n— Кўп йиллардан буён мени жигар хасталиги безовта қиларди, — дейди Шўрчи тумани «Зарбдор» маҳалласида яшовчи Олим Қудратов. — Шифокорлар Тошкентга боришни маслаҳат беришди. Бунинг учун эса махсус йўлланма керак экан. Масала юзасидан кўплаб ташкилотларга мурожаат қилдим. Аммо фойдаси бўлмади. ЎзХДП Шўрчи туман кенгаши раиси Ботир Ражабовнинг кўмаги билан муаммо бартараф қилинди. Ҳозир соғлиғим жойида. Бунинг учун менга ёрдам берганларга раҳмат. Ана шундай олижаноб инсонлар сафи кенгайса, Ватанимиз янада обод бўлади, жамиятда меҳр-оқибат кучаяди.


Мазкур E-SUD электрон судлов ахборот тизимининг афзалликлари қуйидагилардан иборат:\n- барча турдаги мурожаатлар, яъни даъво аризалари, аризалар, илтимосномалар, бошқа хил хат-хабарларни судга бормасдан, электрон шаклда юбориш ва улар бўйича суд ҳужжатларини қабул қилиб олиш;\n- келиб тушган мурожаатларни электрон тарзда рўйхатдан ўтказиш;\n- даъво аризалари, аризалар ва ишларни судьяларга тегишли дастур орқали электрон равишда тақсимлаш;\n- даъво аризалари ва аризаларни иш юритишга қабул қилиш ёки қабул қилишни рад қилиш;\n- ишда иштирок этувчи тарафларни хабардор қилиш;\n- электрон тарзда суд ҳужжатларини, шу жумладан, суд буйруқлари, ажримлар ва ҳал қилув қарорларини шакллантириш ҳамда уларни тарафларга юбориш;\n- суд ҳужжатлари устидан электрон тарзда шикоят бериш;\n- суд фаолиятига оид статистик ҳисоботлар ва бошқа маълумотларни автоматик тарзда тайёрлаш.\n2018 йилнинг биринчи чорагида мамлакатимиздаги фуқаролик ишлари бўйича судларга E-SUD тизими орқали жами 204 490 та мурожаатлар келиб тушган бўлиб, шулардан, 127 833 таси суд буйруғи бериш тўғрисидаги аризалардан, 76 657 таси эса даъво тартибида ҳал қилинадиган аризаларидан иборат.\nЭлектрон шаклда келиб тушган даъво аризалари ва аризаларнинг асосий тоифалари қуйидагича: никоҳдан ажратиш - 27,8 фоиз, юридик аҳамиятга эга бўлган фактларни тасдиқлаш - 8,8 фоиз, қарзни ундириш - 5,8 фоиз.\nСудларга E-SUD тизими орқали келиб тушган аризалар ва даъво аризаларининг ўртача 27 фоизи хотин-қизлар томонидан берилган.


Феълим менинг, аъмолим менинг… « Ўзбекистон Халқ Ҳаракати\n31 January 2019 - 8:00\nТўртинчи боб – 2\n…Қиё жиннининг ота-онаси йигирма уч йил фарзанд кўрмади. Тирноққа зор бечораларнинг ҳимо истаб бормаган шифохоналари, бош урмаган қабртошлари қолмади. От айланиб қозиғини топади, деганларидек, бир кун ақллари кириб, Ҳукки муллонинг ҳузурига йиғлаб келдилар.\n– Қойим бўлдингми, Қарға? – деди истеҳзо билан овозсиз кулган Ҳукки, оғзидаги носини қум солинган силобчага тупираркан, Қиё жиннининг отасини лақаби билан атаб.\n– Бир қошиқ қонимдан кечинг, мулло бува! – дея Қарға айбини тан олди. Ҳуккининг оёқларига йиқилиб, “ув” солиб йиғлади.\n– Келинни райҳон қўшилган исириқ сувида обдон чўмилтириб, ярим тунда олиб келасан! – деди қовоқ уйган Ҳукки, оғзидаги носни юқини чой билан чайиб ташлаб.\n– Хўп бўлади! – деди тиззаларида туриб, икки қўлини кўксига босган Қарға.\nЎша кун ярим тунда у хотинини Ҳуккиникига бошлаб келди. Мулло Қарғани қабулхона олдидаги тут остида қолдириб, хотинини ичкарига олиб кириб кетди. Эллик ёшни қоралаган Ҳукки уйланмаганди. Умуртқасидан туяники сингари бўртиб чиққан ўркачи оғиз урган қизининг юрагига ваҳима соларди. Ўзини хушлайдиганларга унинг хуши йўқ эди. Кўнгли, умридан бир куни қолсаям, онаси ўпмаган қизни тусарди.\nТут остидаги сўрида Қарға юлдуз санаб, уларни икки соатдан кўп кутди. Бир пайт ичкаридан хотини чиқди. Унинг чимирилган қошлари ёйилиб, ранг-рўйлари бинойидек, очилиб қолганди. Тағин шамоллаб қолмасин, деб, Қарға унинг устига тўнини ечиб ташлади. Ғишт суви чиққан хотин майда қадамлар билан эрига эргашди.\n– Катта қадам ташлама, қоқила кўрма, тушади. Солган дамимни увол этасан! – деган Ҳукки, тилини остига бир отим нос ташлаб, эр-хотиннинг орқасидан қараб қолди.\nМуолажа қирқ кун давом этди. Муллонинг солган дами тўкилади, дея Қарға хотинини йўлнинг ровон жойларидан еталаб келиб, еталаб кетарди.\n– Икки соат нима қилдиларинг? – деб сўрарди у ҳар гал.\n– Мулло бувамлар дам солиб, оғзимга тупирадилар! – дейишдан нарига ўтмасди.\n– Фақат шугинами? – дерди эр ҳар доимгидек.\n– Ҳа, дадаси, бошқа қиё ҳам боқмадилар! – деб қўярди хотин.\nХуллас, Қарғанинг хотинида ҳомила пайдо бўлди. Тўққиз ой, тўққиз кун, тўққиз соат деганда, у кўзлари ёниб турган шоғолбашара сариқ бир ўғил туғиб берди. У қўлида бешотар милтиқ, оёғида кирза этик, тилини тагида бир отим нос билан ерга тикка тушганди. Ҳалитдан безлиги билиниб турган чақолоқнинг танаси сур теридек ажабтовур товланарди. Онаси қорнида “Овчилар мактаби”ни битирган гўдакнинг пешонасига Ҳукки кетмондастаси билан “КАЗЗОБ НОСКАШ” деб ёзиб қўйганди. Чексиз қувонган Қарға муллонинг хотинига “қиё” боқмагани шарафига ўғлига Қиё деб исм берди. Қиё жинни тўсиқни бузгач, онаси қорин устига қорин кўтариб, бир этак жўжиқчаларни дунёга келтирди. Нажот топган Қарға билан хотини, Қиё жинни туғилгач, муллодан бир кунга ҳам узоқлашмадилар. Хотин тонгдан кечгача уй ишларига шўнғиса, калхўз ишларидан қўли бўшаган эр муллонинг ер-чели ва мол-ҳолларининг тагидан чиқмасди. Хуфтондан кейин болаларини эргаштириб уйларига кетадиган эр-хотинлар, Тўхта кал келмасдан, яна азонда Ҳуккиникига етиб келардилар.\nТақдир-насибаси ёруғ оламдан узилган Қарға қаҳратоннинг қақшатғич бир тунида дунёни бевақт тарк этди. Ўшанда Қиё жиннининг уйланганига икки ой ҳам бўлмаганди. Унинг хотини ва бир этак болалари Ҳукки тасарруфида қолиб кетди. Унгача ҳам “сўпичам” деб эркалайдиган мулло Қиё жинини қўнжида олиб юрарди. Тўшакка кирганда ҳам уни беданани кафтига сиққан хуморбоз каби қўйнига босарди. Қиё жинни ундан қочиб отаси билан онасининг орасига кириб ётса, уни йўқотиб қўйган мулло ит қопган жинни каби тун бўйи алаҳсираб чиқарди. Хуллас, Қарға ўлганидан олти йил ўтиб Қиё жинни ўзини “Нурдан бўлган худонинг ўғли – Исо масиҳ бўламан” деб эълон қилди. Онасини “Биби Марям” деб чақирмаган одамни аяб ўтирмаслигини билдирди. Онасиям, “Ҳақиқатан менга эрим қўлининг учини теккиздирмаган. Болаларим Ҳукки худо бувамнинг дам солиб, оғзимга тупиришларидан пайдо бўлган” дея ўғлининг иддаоларини тасдиқлади. Бу эътирофдан Ҳуккининг қалби тоғ каби юксалди.\n…Тарғил қабулхона остонасида Ҳуккидан қолган изларни ис оларди. Унинг эшакдан йиқилиб, бўйни синиб ўлгани рост бўлсаям, назарида у тирикдек эди. Бу кабиларни у ҳид билиш қобилияти билан идрок эта бошлаганди. Шунда бир маромда шиқирлаётган бир сас унинг капалагини учириб юборди. Қоратумшуқ занжирини узган бўлса-я, деган гумон уни суратида сув этди. Қўрқувдан боши ғовлаб, қулоқлари шанғиллади, кўзларига парда ингандай, кўрмай қолди. Нигоҳи нарсаларни илғай бошлаганда, пешонасида қаққайиб турган қора доғни пайқади. Унинг нималигини билолмай бирпас киприк қоқмай турди. Димоғига ураётган бадбўй ҳид Қоратумшуқникига ўхшарди. У ишонмасликка тиришса ҳам, “Бу ростданам Қортумшуқ бўлса-чи”, деган мудҳиш ўй хаёлини бузгач, миясига игна санчилгандек, оғриқ зўридан увлаб юборди. Чўчиган соя орқасига қараб қочди. Ҳалитдан буён Қоратумшуқнинг рўпарасида турганини сезгач, у жон ҳолатда сапчиганди, тут тагидаги хандаққа ўмболоқ ошиб тушди. Қочаётган Қоратумшуқ буни кўриб, орқасига ўгирилди. Кесилган қулоқларини динг этиб, думини шақилдоқ илоннинг думининг учидек титрата бошлади. Тарғилнинг на думи, на қулоғи кесилганди. У кўппак бўлсаям, кўринишидан қанжиққа ўхшарди. Умри бино бўлиб Қоратумшуқ бунақа итни кўрмаган, ундан одамзотнинг ҳиди анқирди. Бу жуда хатарли эди. Шунда Тарғил ўрнидан ирғиб туриб, тишларининг оқини кўрсатди. Ириллаб бўғиқ товуш чиқарди. У буларнинг барини қўрққанидан этарди. Қўзи Шишакнинг ҳиди димоғига урган Қоратумшуқнинг оёқларидан мадор қочди. Ичидан бир нима узилиб тушгандек, бутун вужудига муз югурди. У ҳеч нимани тушунмаётганди. Маҳобатли ҳайкал сингари кўриниши қолганди, холос. На жони, на фикри бор эди, мурдадан фарқи йўқ эди. Аммо шу карахтлиги билан ҳам у қутулиб қолишни кўзларди. Қоронғилик ичра ёниб битаётган шамга менгзаш жони унга шу ҳолида ҳам ширин туюларди. У оёқлари чалишиб қоча бошлади. Гўё туш кўраётгандек эди. Тарғил уни қувлашга тушди. Унинг аҳволи ҳам Қоратумшуқникидан авло эмасди. Қўрқув уни эшак каби миниб олганди. Нималар бўлаётганига фаҳми етмас, ихтиёрини йўқотгач, тизгинсиз бўлиб қолганди. У Қоратумшуқни Ҳуккининг чегараларидан чиққунича қувлаб борди. Қайтаркан, кўрсатган қаҳрамонлигини ўйлаб, юраги орқасига тортди. Қоратумшуқ тилка-пора этса, нима бўларди деган ўй уни ларзага солганди.\n…Қўзи Шишак Қоратумшуқни кўзи очилмаган замонлардан яхши биларди. У бу итнинг чоғалиги кечган чоғлардаги доруломон кунларини итлик шукуҳи билан хотирасида жонлантира бошлади. Қалбига ғам-андуҳлардан фориғ, фараҳли кунлар таровати инди. Ўшанда Ҳукки бир чўпоннинг отарига меҳмон бўлиб борганди. Унга туя совға этган чўпон кўзи очилмаган Қоратумшуқни ҳам хуржуннинг кўзига ташлаганди. У чоғалигидан баджаҳл ва тажанг эди. Сут тишлари чиққанда Қиё жиннининг ўрта бармоғини тишлаб, терисини шилиб олганди. Ҳукки хамирга шакар чайнаб қўшиб, унинг ярасига боғлаганди. Ғазабланган Қиё жинни уста Хўжагелдининг темирхонасидан занжир келтириб, ҳали мушукдек келмайдиган бечоранинг бўйнига солди. Шу-шу унинг бўйнидан занжир тушмади. Занжирга чираниб ташланадиган бу балойи азимнинг душмани ҳам, суянадиган тоғи ҳам шу занжир эди. Занжир унга шижоат бағишларди. Айни пайтда кутилмаганда пайдо бўлиши мумкин хавф-хатарлардан асрарди. У занжирдаги талвасасини дуч келган жойда қиладиган бўлса, ажалидан беш кун бурун ўларди.\nАқл-заковат эгаси бўлмиш инсонда бутун ер юзидаги итларни бир тунда йўқотишга лойиқ ҳийла-найранг борлиги аҳмоққа ҳам аён. Дунёдаги бутун итларнинг фаҳм-фаросатини бир жойга йиққанда, битта одамнинг ақл-фаросатининг мингдан бир улушича келмайди. Қўзи Шишак кўппаклик шуури билан шу кабиларни идрок этарди. Шунинг баробарида итларнинг одамга хавф туғдира олишини ҳам хаёлидан соқит қилмасди. У бригадирлик қилган йилларида тут дарахтидан икки бош бармоқ йўғонлигида кесилган бир қулочдан узунроқ бақам таёқни кўтариб юрарди. Ҳар қандай ҳайвон унинг таёқ ушлаб келаётганини кўрса, думини чотига қисиб қочиб қоларди. Бақамнинг заҳрини тотганлари икки-уч чақиримдан бригадирнинг ҳидини олиб, бўкириб юборарди.(Бақам таёқлари – Қўндоқда урушларда қўлланиладиган ҳақиқий ҳимоя ва ҳамла қуроли бўлган. Тутдан кесилган таёқни қудуқ ёки чашмага ташлаб қўйганлар. Таёқ қуёшнинг ёруғи тегмайдиган жойда эллик-юз йил ётиб, бақамга айланган. Икки-уч баробар заранглашгач, темирдан қаттиқ ҳолатга келган. У бўрига ёки тўнғизга текканда, суягини кукун қиларлик даражада заранг бўлган. Шу қурол билан жангга кирган ботирларнинг ҳар бири йигирма-ўттиз душманни ер тишлатган.) Қўзи Шишак қайсидир аждодидан қолган бақам таёқни қўлидан қўймасди. Хавф-хатар туғилмагунча, ишга солинмайдиган бу қуролни ўйнатиб юришнинг ўзи, куч-қувватдан ташқари, кишига руҳий кўтаринкилик бағишларди. Буни яхши биладиган Қўзи Шишак пахтазорга кирган уй ҳайвонларини шунчаки йўлига туртиб қўярди. Бунақанги бўғиқ ва заранг оғриқни илгари ҳис этмаган жабирдийдалар қайтиб пахтазорга ораламасдилар. У шу таёққа ишониб, кеча-кундуз қаерга бўлса уриб-суриб бораверарди. Қорасини пайқаган ит, йўлбарс бўлсаям, уни кўрганда думини чотига қисиб, кўздан ғойиб бўларди. У ўзига ташланган қопоғон итларнинг икки-учини уриб ўлдиргани ҳам рост эди. Буни яхши биладиган калхўзчилар бригадирларини кўрганларида, ҳордиқ чиқариб ўтирган бўлсалар, ирғиб туриб ишга тушар, нонушта қилаётган бўлсалар, симёғоч симига қўнган чумчуқлар хавфни сезганларида “дув” этиб учганлари каби, бирваракайига оёқларига туриб унга тавозе кўрсатардилар. Қоратумшуқнинг баджаҳл ит бўлишини чоғалигида пайқаган Қўзи Шишак уни бақам таёқ билан йўлига туртиб, дўқ уриб қўярди. Қулоқ-қуйруғи кесилмасдан бақам заҳрини тотган Қоратумшуқ бригадирнинг ҳидини олиши билан думини чотига қисарди. Қўрққанидан дағ-дағ қалтираб, у ўтиб кетгунча тумшуғини хашакка тиқиб турарди. Занжирини узганда у тевараклаб, ваҳима солиб ҳураркан, захкашнинг нариёғида келаётган Қўзи Шишакнинг ҳидини олса, қоплонни пайқаган кийикдек орқасига қарамай қочиб қолар, унинг ҳиди кўтарилмагунча ҳовлига оёқ босмасди. Қўзи Шишак қўллаган бу усул неча йиллар ўтиб, букун ҳосилини берди. Тарғилдан Қўзи Шишакнинг ҳиди анқимаганда, Қоратумшуқ уни тилка-пора этарди. “Умид билан суқилган таёқ Бир кун берар меваю япроқ”, дегани шу бўлса керак. Аммо ҳаммаси бақам таёқ туфайли эканини, шу жонсиз таёқ бўлмаса Қўзи Шишакнинг қуруқ қаратқидан фарқи йўқлигини Қоратумшуқ қаердан ҳам биларди?!\nИтларнинг кўзи одамларникидан ўткир бўлмаса-да, эшитиш ва ҳид илғаш ва ажратиш имкониятларини одамларникидан ўттиз баробар юқори дейишади. Уларнинг тумшуғи кўзларига нисбатан эллик ҳисса кўп иш бажаради. Бу жабҳада тажрибасиз Тарғил, боя Ҳуккининг ҳидини олганда ҳам, уни тирик дея адашганди. Димоғига урилган ҳид у тириклигида ҳовлидаги нарсаларга ўрнаб қолган ҳиднинг шунчаки излари эди.\nТарғил думини ва қулоқларини тиккайтириб олди. Ғалабасига иқрор бўлгач, салобат ва виқор билан салиб юришни бошлади. У Ҳукки ўлиб, ҳувуллаб қолган ташқари ҳовлидаги қабулхона бўсахонасини қайта бошдан ҳидлади. Муллодан қолган ҳидлар билан хаёлан суҳбат қурмоқчи бўлди. Жумбоқ Қиё жиннининг уни “худо” деб қилган даъвосига тааллуқли эди. Унинг кўнглида, у “худо” бўлса, нима учун ўлади, деган иддао туғилганди. Кўринмас ҳиднинг дасти одамникидан дароз эди. Ҳидча ҳоли йўқ одамнинг худоланиши Тарғилга эриш туюла бошлаганди.\nКўппаклиги билан дунёни янгидан англаётган раиснинг бошини ғайри оддий фикрлар қоплади. У ҳар хил хаёллардан қочиш учун шохлари тарвақайлаган кекса тутга боқди. Кўзлари олдига Қиё жиннининг Ҳуккиникига ўхшаш сарғимтил-заҳил башараси келди. Биринчи марта кўнглидан, “Қиё жинни муллонинг ўғли эмасмикан”, деган гумон оралади. Иккаласининг ёши ва муллонинг букрилигини ҳисобга олмаганда, улар бир-бирларига икки томчи сувдек ўхшаш эдилар. Бу ҳар бир раисни ҳам ташвишга сололмагани каби, ҳар қандай итни ўйлантирмасдан қўймасди. Одамлигида Қиё жиннининг башарисини кўрса кўнгли айнийдиган Тарғил ҳозир думини ликиллатиб ичкари ҳовлига кирди. На ташқари, на ичкари мулло тириклигидаги гўшага ўхшамасди. У борлигида ичкарида ҳам, ташқарида ҳам ҳаёт қайнарди. Ҳовли соғликларини тиклаш учун келган мижозлар билан тўлиб-тошарди. Уй юмушлари билан куймаланадиган аёллар сони беш-олтини ташкил этарди. Томорқа ва молларнинг таги-усти билан андармон эркаклар сони ҳам уларникидан кам эмасди. Шифо талабида кимдир қўй, кимдир эчки етаклаб келарди. Кимларнингдир қўлтиғида товуқ ё хўроз бўларди. Ун, гуруч ёки мой ортмоқлаб келаётганлар сони ким қанча эди. Қўлини бурнига тиқиб келганлар ҳам бир-икки сўм ташламасалар, Ҳукки дуога қўл очмасди. Онасини отаси қирқ кун кутган тут тагида чордона қуриб ўтирган Қиё жинни барчасининг ҳисобини бир ўзи оларди. Қўй ва эчкиларни қўрага қамаса, ун, гуруч ва шунга менгзаш озиқ-овқат маҳсулотларини ёвонтовуқдек йўрғалаб омборга ташмаларди. Мажбурликдан келтирилган нарсаларни эгалари қўлидан ўзларини муттаҳам этиб тортиб олиш ҳар қандай валломатнинг ҳам иши эмасди. Устаси фаранг Қиё жиннининг бети қалинлигини ва қўл-оёғи чаққонлигини шу боис Ҳукки юқори баҳоларди. Уни, “Онасиникидан оёқларида ўриснинг валинкаси, бошида қофқозликларнинг силкима телпаги, қўлларида бешотар милтиқ, оғзида нос билан тескари тушган Мақбул овчи”, деб мақтаб ҳам қўярди. Талтайган Қиё жиннининг қулоқ-чаккаси, азбаройи қувонганидан, вокзалдаги ҳожатхона эшиги каби бир зум ҳам ёпилмасди. У шунда Ҳуккига, “Худо бува, гапларингиз рост бўлса, бешотар бўлмасаям, ўғлингиз Исо масиҳга иккиотар милтиқ олиб бермасангиз, юмронқозиқларнинг ва қуёнларнинг юраги отнинг калласидек бўлиб кетади”, дея талтаярди. Унинг отаси вафот этгач, онаси бутунлай Ҳуккининг ихтиёрида қолганди. Қиё жиннининг таъбирича, етмиш ёшни қоралаган онаси иштонбоғи ҳўл бўлмаган сўққабошни ювиб-тарагани учун тоғ-тоғ савобнинг тагида эди. Бундан ташқари, онаси кун бўйи товуқ партлашдан диққанафас бўлмасди. Ҳар кун беш-олти раъйма-хаёлни, бўлса эчки, бўлмаса товуқнинг қонига бўярдилар. Бошида олов ўйнатиб, кирди-чиқдиларни сух-алас қиладиган Тўхта кал уларни Темир қийторга оширарди. Темирқийтор уларни ажинага талатарди. Кампир беш-ўн товуғу эчкини арчилган юмуртқадек тозаларди. Беморлар Ҳуккининг ҳузурига етмасдан, Қиё жинни қурбонликларнинг ичак-човоқларини ва бош-оёқларини қориштириб, захкашнинг рошига кўмиб келарди. Йиллар бўйи бир маромда такрорланадиган бу тадбир аниқ ва режали амалга оширилмаса, беморларга нафи тегмасди. Жараён мижозлар онгига руҳий таъсир ўтказмасди. Шу учун Ҳукки тонг-саҳардан бошланадиган бу тадбирга жиддий қарарди. Бор баракат шу ишда деб биладиган Қиё жинни шу боис, отаси ўлгач, парихонликни бир амаллаб Тўхта калдан онасига ўтказди. Кирди-чиқдиларни Темир қийторнинг ўрнига онасидан ўзи қабул этиб оладиган бўлди. Неча йиллардан буён шу иш билан шуғулланадиган Тўхта кал билан Темир қийтор, ёғлиқ ўринларини қўлларидан чиқаргач, қабулхона даҳлизида мижозларнинг тартиб-интизоми билан ўралашиб қолавердилар. Аразлаб кетиб қолсалар, улар тансиқ таомлар ва соя-салқин жойлардан мосуво бўлардилар. Гарчи Қиё жиннининг ноҳақликлари суяк-суякларидан ўтиб кетса-да, у билан рақобатлашишдан оловдан қўрққандай қўрқар эдилар. Бурунларидан юқори гап айтсалар, жинни уларни Қоратумшуқни савалаган каби савалашдан ҳам тоймасди.\nҚиё жинни, онаси Тўхта калнинг ўрнини эгаллагач, унинг ўрнига хотинини тайинлади. Муллонинг кир-чирини ювиб, уйқудан олдин уни чойшабга ўраш ҳам йигирма бир ёшини тўлдирмаган хотинига қолди. Исо масиҳнинг онаси дея шуҳрати ошиб бораётган кампир сух-аласдан бошқасига қўлини урмайдиган бўлди. У қариганида нозик ойимга айланди. Атрофидагиларнинг мавқеи йиллар асносида ошса, ёки сўниб борса, унинг мавқеи соат ва дақиқа сайин ошиб бораверди. Бир умр бошини эгиб яшаган бир муштипарнинг эри ўлиб, ўғли туфайли, даҳанига тил битди. У чўрилик қиладиган ўзига ўхшаш аёлларни назоратига олишни хоҳлаб қолди. Бу Ҳуккига аён бўлгач, ҳожати бўлмасаям, бошқарувни унга инъом этди. Кампирнинг кеч чиққан тили ҳар қанча узун бўлгани билан, “Кал еб, кўса чичиб кетади” ёки “Гулиқаққаррос” деган олтита сўздан бошқасига айланмасди. Шу билан ҳам бозорда туғилиб, пештахтада тили чиққан ҳар қандай вайсақини бир чўқишда қочирарди. Совунига кир ювган одамнинг димоғидан юз йил мағзаванинг ҳиди анқиб турарди. Айниқса, унинг лавозими ошгани Тўхта кал билан Темир қийторга қимматга тушганди. Ҳукки эшакдан йиқилиб, бўйни синиб ўлган кунгача улар ичкари ҳовлига оёқ босолмадилар. Пирларининг қирқи ўтгач, ҳайё-ҳуйт дея барчасидан этак қоқиб, кетиб қолдилар. Уларнинг бошқаларга қўшиб бевадан ҳам бекорга юз ўгиришлари Қурёзагулнинг кўнглига оғир ботди…\n Чоға – итнинг боласи.


Шавкат Мирзиёев БМТ минбаридан жаҳон ҳамжамиятига 8 та таклиф берди — Sof.uz\nЖАҲОН 42,725,665 31,545,969 1,152,253\n24.09 10:05 294 Жаҳон\nАввал хабар қилганимиздек, Ўзбекистон Республикаси президенти Шавкат Мирзиёевнинг Бирлашган Миллатлар Ташкилоти Бош Ассамблеясининг 75-сессиясида илк бора ўзбек тилида нутқ сўзлади.\nЎзбекистон президенти ўз нутқида жаҳон ҳамжамиятига нималарни таклиф қилди?\n- БМТ шафелигида Пандемиялар даврида давлатларнинг ихтиёрий мажбуриятлари тўғрисидаги халқаро кодексни ишлаб чиқиш таклиф этди;\n- Ёшлар ҳуқуқлари тўғрисидаги БМТ конвенциясини қабул қилиш бўйича Ўзбекистон ташаббусини қўллаб-қувватлашга чақирди;\n- Барқарор тараққиёт мақсадларига эришиш ва инсон ҳуқуқларини таъминлашда парламентлар ролини ошириш тўғрисидаги БМТ Бош Ассамблеясининг махсус резолюциясини қабул қилиш таклиф этди;\n- БМТ шафелигида Транспорт-коммуникация алоқаларини ривожлантириш минтақавий марказини очиш таклиф этилди;\n- Минтақавий қўшма режанинг 10 йиллик натижалари ва келгуси истиқболларига бағишланган халқаро конференция ўтказишни таклиф этди;\n- 2021 йилда ЮНEСКО билан ҳамкорликда қадимий Хива шаҳрида «Марказий Осиё жаҳон цивилизациялари чорраҳасида» деган мавзуда халқаро форумни ўтказишга Ўзбекистон тайёрлигини маълум қилди;\n- БМТ ҳузурида афғон халқининг дарду ташвишини тинглайдиган, доимий фаолият кўрсатадиган қўмита ташкил этиш таклиф этди;\n- Оролбўйи минтақасини экологик инновация ва технологиялар ҳудуди, деб эълон қилиш ҳақида БМТ Бош Ассамблеясининг махсус резолюциясини қабул қилиш таклиф этди. Шунингдек, ушбу муҳим ҳужжат тасдиқланган санани эса Халқаро экологик тизимларни ҳимоя қилиш ва тиклаш куни сифатида нишонлаш мақсадга мувофиқ эканлигини таъкидлади;\n- Қашшоқликни тугатиш ва камбағалликка қарши курашишни БМТ Бош Ассамблеяси навбатдаги сессиясининг асосий мавзуларидан бири сифатида белгилаш ҳамда ушбу масалаларга бағишланган глобал саммитни ўтказишни таклиф қилди;\nШунингдек, Ўзбекистон жаҳоннинг барча мамлакатлари билан кенг кўламли ва ўзаро манфаатли шерикликни, БМТ ва унинг институтлари билан амалий мулоқотни ривожлантиришга доимо тайёрлигини маълум қилди.\nтаклиф Шавкат Мирзиёев БМТ Бош Ассамблеяси


Тирик афсона! Буффон ҳақида 40та факт! / CHAMPIONAT.asia\nТирик афсона! Буффон ҳақида 40та факт!\n30 янв 14:50\nТеглар : Ювентус Буффон\nТенг ярми ортда қолган мавсум италиялик буюк футболчи, дарвозабон Жанлуижжи Буффон учун профессионал фаолиятидаги сўнггиси бўлиши мумкин.\nДемак, биз дарвозабон фаолиятига назар ташлаб, у ҳақида сиз билган ва билмаган 40 фактни санаб ўтамиз.\n1. 2003 йилда Буффон жиддий тушкунликни бошдан ўтказган ва айнан шу ҳолат у ётук посбон бўлишига сабаб бўлган десак адашмаймиз. Жанлуижжи психологик муаммоларни яширсангиз, у ич-этингизни еб битиради деб кўп бор такрорлайди. Ўшанда у психологга учраб, яқинлари билан деярли суҳбатлашмай қўйган, ҳамма нарсага бўлган қизиқиши сўнганди. Барча нарсаси етарли, лекин барибир нимадири камдек эди, гўё. Хуллас, у 2 ой деганда яна “ҳаётга қайтганди”.\n2. Буффон – “Ювентус”га ўтганига 17 йил бўлди. Лекин ҳалигача футбол тарихидаги энг қиммат дарвозабон ҳисобланади. Аммо 54 миллион еврони мавсумларга бўлиб ташласак, йилига бор йўғи 3.17 евродан қолади, холос. Буффондек буюк кипер учун арзимаган нарх.\n3. Қахрамонимизнинг энг эсда қоларли хотираси — Б Сериясига чиққандан сўнг, Конте билан Скудеттога эга бўлганидир. Лекин у мураббий бўлишга ҳаракат қилаётгани йўқ. Сабаби, Буффон фаолиятини якунлагач уч фарзанди ва аёли билан кўпроқ вақт ўтказиш ниятида.\n4. Буффон Чемпионлар Лигаси финалида “Милан” ўйинчилари Дида ва Шевченко томонидан йўналтирилган пенальти туфайли қаттиқ тушкунликка тушиб қолганди. У ҳаттоки, “Барселона” ва “Реал” билан бўлган баҳслардаги муваффақиятсизликни ҳам осонроқ қабул қилганди.\n5. Дарвозабоннинг сўзларига кўра, “Реал” ҳеч қачон Буффонни сотиб олмоқчи бўлмаган. Лекин “Барселона”, Манчестер клублари бунга бир неча маротаба уруниб кўрган. Аммо аввалига “Ювентус”нинг қўли баланд келган, кейин айнан туринликлар барчага рад жавобини берганлар.\n6. Буффон – теннисчи Роджер Федерернинг мухлиси. Уларнинг муносабати илиқ, сабаби швейцариялик ҳам футбол ишқибози бўлиб, хоккей устаси Ягр ва Буффонни ўзига намуна сифатида кўради.\n7. Жанлуижжи Италия чемпионати серияларидаги рекордчи ҳисобланади. 38 ёшида 974 дақиқа давомида “Ювентус” таркибида ўз дарвозасидан тўп ўтказмаган.\n8. Буффон 6та жаҳон чемпионатининг ҳаммасида ҳам иштирок этолмади. Бироқ сўнгги 10 йилликда Жижжи тинимсиз ишлаганини тушуниб олиш қийин эмас.\n9. “Ювентус” тарихида майдонга Буффондан бир дақиқа ҳам кўпроқ тушган футболчи йўқ. Ҳатто, афсонавий Дель Пьеро ҳам ундан кўпроқ сафарга борган бўлса-да, майдонга тушиш бўйича Буффон уни ортда қолдириб кетган.\n10. Табиийки, Италия термасининг собиқ посбони – рекордчи ҳисобланади. Буффон ҳисобида 175та ўйин бор. Энг яқин тақибчилари Каннаварро ва Мальдини ҳам ундан анча ортда қолиб кетган.\n11. Буффон терма жамоада бор йўғи 130та тўп ўтказиб юборган. Аммо айнан у терма сафида “қуруқ ўйинлар” сони бўйича рекордчи ҳисобланади.\n12. Италиялик посбон “Скуадра” футболкасини кийиб, Москвада дебют қилган. Ҳаво совуқ, майдон лой, ёмғир ёғаётганига қарамай, у ўз фаолиятини ўша куниёқ бошлаган. Ҳа, айтгандай, ўшанда Москвада бўлиб ўтган финалда марселликларни ютиб, “Парма” жамоаси УЕФА Кубоги совриндори бўлган. Дарвозада эса ўша сиз билган Буффон эди.\n13. Ҳар 7тадан 5та ўйин Буффон учун муваффақиятли бўлган. Сабаби у бирорта ҳам тўпни ўтказиб юборгани йўқ. Италиялик голкипер ҳисобида фақатгина битта автогол ва финалда Зидан киритган пенальти бор. Германияда рақиблари унга ўйиндан тўп кирита олишмаган.\n14. Буффон спортчилар оиласидан. Отаси Адриано штанга кўтарувчи спортсмен бўлган. Онаси Мария эса диск улоқтирувчи бўлиб, 17 ёшида рекорд ўрнатган. Амакиси Анжело – олий лига баскетболчиси, Жанлуижжининг сингиллари – Вероника ва Жендалина волейбол билан шуғулланганлар. Бобоси Лоренцо эса “Милан”нинг афсонавий дарвозабони бўлган. Ҳа, нақт спорт аристократиясининг ўзи!\n15. Буффон чехиялик модель Алена Шедерова билан жаҳон чемпионатида ғалабага эришганидан сўнг турмуш қуришга қарор қилган. Уларнинг икки ўғли – Луис Томас ва Дэвид Ли бор. Тўй 2011 йилда бўлган бўлса, 2014 йилда улар ажрашиб кетишган.\n16. Тўнғич фарзандининг исми Камерун терма жамоаси голкипери Томас Н`Коно шарафига қўйилган.\n17. Иккинчи ўғли – Дэвид Ли, “Van Halen” гуруҳи вакили Ротга ҳавас қилиб, шундай исм қўйган. Ушбу рок гуруҳи унчалик танилмаган бўлса-да, тоза овоз соҳиби Дэвид Ли қахрамонимизнинг кумири эди. Ана энди, Буффон ёшлигида қандай мусиқа тинглашни ёқтирганини билиб олдингиз.\n18. Жанлуижжининг учинчи ўғли – Леопольдо Маттиа 2016 йилнинг январь ойида дунёга келган бўлиб, у иккинчи турмушидаги фарзанди ҳисобланади. Унинг иккинчи аёли телебошловчи Илария Дъамико саналади.\n19. “Парма”да Буффон “88” рақамда ўйнаган. У ҳазиллашиб “00” рақамини беришларини ҳам сўраган. Кейин Италиянинг еврейлари норозилиги келиб чиқди. Ўша пайтлар неофашистлар "88" рақамини ишлатган, шундан кейин Буффон "77" рақамни танлайди.\n20. Буффонни “яхши йигитлар” билан алоқаси борлигида шубҳа қилишларига яна бошқа сабаблар ҳам бор эди. Жижжи ёшлигида Муссолини давридаги “Қўрқоқларга ўлим” иборасини футболкасига ёзиб олган эди. Айтишларига қараганда, дарвозабон бу ёзувни мактабда партага ўйиб ёзилганини кўрган ва ўша пайт унинг маъносини тўлиқ тушуниб етмаган.\n21. Буффон ўрта мактабни тамомламаган, бироқ кейинчалик юрист мутахассислиги бўйича диплом сотиб олган. Бунинг учун Жижжига 4 yillik qamoq jazosi qo`llanilishi mumkin bo`lgan, лекин бошқа мамлакатларда бўлгани каби Италияда ҳам бундай муаммолар таниш-билиш орқали ҳал қилиш мумкинлиги учун қахрамонимиз “сувдан қуруқ чиқиб кетган”. Яъни, у қамоққа эмас, балки жаҳон кубоги томон йўлга тушди. 2004 йилда бўлиб ўтган тўполонни жарима тўлаб босди-босди қилиб юборган эди.\n22. Жижжи – бизнесмен! Буффоннинг бир нечта кичик ташкилотлари бор. Улардан бири тўрт юлдузли меҳмонхона, қатор кўчмас мулк, чанғи курорти яқинидаги тоғ уйи ва ҳоказаларга эга “холос” қахрамонимиз. Ҳа, айтгандек, Буффоннинг меҳмонхонасида россиялик “бойвоччалар” тез-тез келиб дам олади. Сабаби, унинг меҳмонхонаси пляжга яқин бўлиб, велосипедларни бепулга ижарага бериши билан ажралиб туради.\n23. Каррара шаҳридан келган жамоа ҳаваскор лигасидан бўлганини кўрган Буффон акциянинг ярмини Кристиано Лукарелли билан биргаликда сотиб олган ва “Каррарезе” клубига ҳам моддий томондан ёрдам бериб турган. Ҳа, айтгандек, Жанлуижжи шу клубнинг фанати бўлиб, вақтига қараб унинг ўйинларига ҳам бориб туради.\n24. Буффон ёшлигида жуда тўполончи бола бўлган. У жамоадаги энг хазилкаш вакил эди. “Парма”далигида Невио Скала томонидан Жижжи шунчалик кўп жазоланганки, кам эмас, кўп эмас бир йил текинга ўйнашига тўғри келган. Ойликнинг ҳаммаси клуб белгилаган жазога кетар ва футболчининг ўзига ҳеч нима қолмасди.\n25. Буффон ўн бор Италия чемпиони номига сазовор бўлган (улардан иккитаси олиб қўйишган ва кейинроқ биттасини қайтариб беришган), лекин суд қарорларини инобатга олсак, «Ювентус» рекордчисини кутиб олинг. Эътиборлиси, «Скудетто»га бир неча бор эга чиққан қатор юлдузлардан фарқли равишда, Жижжи барча титулларни фақат битта клубда қўлга киритган.\n26. Ўн икки бор Буффон «Оскар дель Кальчо» совринига лойиқ кўрилган. Бу мукофот Италияда мавсумнинг энг яхши футболчисига топширилади. 1999 йилдан – 2017 йилгача энг яхши дарвозабон номини аниқлаш жуда зерикарли бўлган, сабаби ҳар учта совриннинг иккитаси Буффонга насиб қилаверган.\n27. «Ювентус» Б Серияга “сургун” қилинганида Буффонга кўплаб таклифлар кела бошлайди, хаттоки қайсидир муддат дарвозабон «Милан»га ўтишга розилик бермоқчи ҳам бўлади, аммо кейин фикридан қайтади ва туринликлар сафида қолади\n28. Фаолияти давомида Буффон мингдан зиёд ўйинда майдонга тушади, юбилей учрашув Албания термаси билан ўйинга тўғри келади. Ажойиб натижа, аммо бунинг хайрон бўладиган жойи ҳам йўқ. Сабаби, Жанлуижжи икки асрдан буён катта футболда!\n29. Жанлуижжи шунчаклик кучли дарвозабонки, уни бир вақтнинг ўзида ҳам Бэтмен, ҳам Супермен деб чақиришади. Буффон ўз ҳаракатлари билан дунё аҳлини кўп бор лол қолдиргани ҳеч кимга сир эмас.\n30. Дарвозабон бўлишдан олдин Буффон ярим ҳимояда ўйнаган! У қандай ярим ҳимоячи бўлганини билмаймизку, лекин дарвозабон ролида у кўпроқ фойда келтиргани турган гап. Айтишларига қараганда, Жижи отасининг маслаҳатига кўра, голкипер бўлган экан.\n31. Нафақат «Милан» балки «Болонья» ҳам ёш Буффон учун курашни бой берган. Лекин бу курашда «Женоа» жуда яхши имкониятларга эга бўлган. Сабаби спортчи ёшлигида айнан шу клубга мухлислик қилган. Аммо «Парма» узоқ ўйлаб ўтирмади, жамоа вакиллари келишади ва 15 миллион лира нақд тўлашади. Кейинроқ эса даврозабонни «Ювентус»га 75 миллиардга сотишади – беш минг маротаба қимматроққа! Ана сизга ишбилармонлик!\n32. А Сериядаги биринчи голини Буффон … Чиро Феррарадан, «Ювентус»га қарши ўйинда қўйиб юборади. Ҳаёт қизиқ, унда турли воқелар юз беради. Кейинроқ бу икковлон бир жамоада кўплаб ўйинлар ўтказишди ва ундан ҳам кейин эса Чиро маълум вақт Жанлуижжига устозлик қилди.\n33. Албатта, ёш иқтидор эгасини «Арсенал» сотиб олишга яқин эди. Арсен Венгер сўзларига кўра, у замонавий футболнинг барча юлдузларини ёшлигида кўрган ва иқтидорини сезгану, аммо деярли ҳаммасини қўлдан чиқарган. Буффон эса «Парма»да қолади, орадан уч йил ўтиб «Ювентус» сафига бориб қўшилиш учун қолади.\n34. Буффон А Сериядаги дебют учрашувини «Милан»га қарши ўтказади. Рақиб сафида Роберто Бажжо ва Веа бўлишига қарамай, кипер дарвозаси даҳлсизлигини сақлаб қолади. Унинг отаси Адриано трибунада ўтириб ўйинни томоша қиларкан, “қўшнилар”га айтарди: «Анави болакайни кўряпсиўларми, орадан беш йил ўтиб у Италия миллий термаси сафида ўйнайди». Жижининг отаси адашганди, у орадан икки йил ўтиб Италия термаси сафида дебют қилди!\n35. Буффон УЕФА турнирларида 156 ўйин ўтказди. Аммо ҳозирги кунда Войцех Щесни дарвозани эгаллаганини инобатга олсак, бу рақамларни кескин ўзгартириш қийин масала. Афсуски, афсонавий дарвозабон фаолиятини ўзи хоҳлагандек якунлай олмаяпти. Хайрлашув учрашувини ўзи орзу қилгандек, ёзда Россия майдонларида ўтадиган Жаҳон Чемпионатида ўтказа олмайдиган бўлди. Ҳаммаси «Ювентус»нинг охирги ўйинида ўтади энди…\n36. Афсуски, Жанлуижжи яна бир ажойиб футболчи Паоло Мальдини рекордини (А Сериядаги ўйинлар сони бўйича) янгилай олмайди. Дарвозабон ҳисобида 629 та ўйин мавжуд, «Милан» афсонаси ҳисобида эса 18 тага кўп. Чемпионат якунига қадар ҳамма ўйинда Аллегри Жижжини асосий таркибда туширган тақдирда ҳам, турлар етмайди.\n37. Қайси италиялик ҳаётини виносиз ўтказади? Буффон ҳам ўз ишини йўлга қўйиб улгурди, маҳсулот номини биринчи имкониятданоқ топиб олсангиз керак. Ҳа, вино – Буффон деб номланган. Оқ, қизил, пушти, қисқаси истаганингиздан топилади. Кўриб турганингиздек, Пирлога бу соҳада ҳам рақобатчи топилди.\n38. Табиийки, Чемпионлар Лигасида «Ювентус» футболчиларидан ҳеч бири Буффончалик кўп ўйнамаган. Ўтган йил ярим финалда «Монако» билан учрашув Жижжи учун фаолиятидаги юзинчи ўйин бўлди. Кўрамиз, бу рекордни янгилаш учун неччи йил керак бўларкин. Ахир замонавий футболда садоқат деган тушунча йўқолиб бормоқда.\n39. Жанлуижжи “қўй оғзидан чўп олмаган”лардан эмас. У ҳеч қачон шўх ва хиссиётга берилувчан эканлигини яширмаган (буни «Ювентус»нинг ҳар бир голидан кейин кўришингиз мумкин). Шунчаки йиллар ўтиб, катта бўлган Жижжи ўз салобатини билиб ҳаракат қила бошлади. Ўз вақтида уни профессионал футболчиларга тақиқланган бир қатор ишларда айблашган.\n40. Буффон ҳамон ўзини ёши ўтган, қариган деб ҳисобламайди. Яқиндагина дам олиш вақтида маҳаллий йигитлар билан ҳеч нима бўлмагандек, улар Буффонинг узоқ йиллик танишларидек, футбол ўйнади ва “юлдузлик” касалига чалинмагани учун алоҳида олқишларга сазовор бўлди. Интеврьларидан бирида қахрамонимиз профессионал фаолиятини 65 ёшда тугатишдан қўрқмаётганини айтганди. Кейинроқ рақамлар ўзгарди ва Буффон 80 ёшида ҳам зарур бўлса Италия термаси ва «Ювентус»га ёрдам беришга тайёр эканлигини айтди.\nНедвед сўзларига ишонсак, дарвозабон фаолиятини якунлаш борасида якуний қарорга ҳали келмаган. Нима бўлганда ҳам, Буффонга профессионал фаолиятини якунлаганидан кейин ҳам омад ёр бўлишини тилаб қоламиз!\nРоналду Аллегри билан баҳсда мағлуб бўлди 7\nРоналду мухлисасининг бурнини синдирди 16\nА Cерия. “Ювентус” “Кьево”ни йирик ҳисобда таслим қилди 16\nИгуаин "Милан" футболчилари билан хайрлашди 15\nДармиан “Ювентус”га ўтадиган бўлди 3\nСарри журналистларга - Игуаин ҳақида: "Зерикмадингизми?" 4\nИгуаиннинг "Челси"га ўтиши шартнома бандлари маълум бўлди 11


ҲОКИМЛАР ҲИСОБОТИ АСОСИДА - Ўзбекистон овози газетаси\nҲОКИМЛАР ҲИСОБОТИ АСОСИДА\nҳудудларни ижтимоий-иқтисодий ривожлантириш билан боғлиқ муҳим масалалар депутатлар, ҳукумат аъзолари иштирокида атрофлича муҳокама қилинмоқда\nНўмон АКБАРОВ, Олий Мажлис Қонунчилик палатаси депутати, ЎзХДП фракцияси аъзоси:\n— 2014 йилда мамлакатимизда амалга оширилган конституциявий ислоҳотлар, унга мос равишда 2015 йилда «Маҳаллий давлат ҳокимияти тўғрисида»ги Қонунга киритилган қўшимчаларга асосан, вилоят, шаҳар, туман ҳокимлари тегишли халқ депутатлари Кенгашларига ижтимоий-иқтисодий ривожланишнинг муҳим масалалари юзасидан ҳисобот тақдим этмоқда.\nБу вакиллик органларининг назорат фаолиятини янада кучайтириш, маҳаллий ижро органлари фаолиятининг очиқлигини таъминлаш, ҳудудий ривожланишга оид муҳим масалаларни кўриб чиқишни тизимлаштириш, ҳокимларнинг ҳисоботларидаги бир хилликни бартараф этишга ҳамда уларнинг жойларда самарали муҳокама қилинишига шароит яратмоқда.\nҲокимнинг ҳисоботини муҳокама қилиш Вазирлар Маҳкамасининг мажлисида берилган баҳолар ва белгиланган вазифалар ҳисобга олинган ҳолда амалга оширилмоқда.\nАлбатта, биз депутатлар партиямиз Сайловолди дастури, электорат манфаатларидан келиб чиқиб, мазкур жараёнларда иш ўринлари ташкил этиш ва аҳоли бандлигини таъминлаш бўйича қабул қилинаётган Дастур ижросига алоҳида эътибор қаратмоқдамиз.\nШу ўринда йил якунлари бўйича ташкил этилаётган муҳокамаларнинг кенг жамоатчилик учун очиқ тарзда ўтказилаётгани ҳам муҳим аҳамиятга эгалигини таъкидлаш зарур. Қонун талабларига мувофиқ, ҳокимнинг тақдим этган ҳисоботи, ҳоким ва ижро ҳокимияти органлари ишининг самарадорлигига берилган комплекс баҳо, уларнинг ишини такомиллаштиришга доир тавсиялар ва таклифлар, шунингдек, қарорлар амалга оширилишининг бориши устидан назоратни таъминлаш бўйича чора-тадбирлар расмий нашрларда ҳамда ҳокимиятнинг интернет тармоғидаги веб-сайтида эълон қилиниши шарт.\nБу, ўз навбатида, давлат ҳокимияти ва бошқаруви органлари раҳбарларининг масъулиятини ошириш, улар фаолиятининг аҳоли учун янада очиқ ва ошкора бўлишини таъминлашга хизмат қилади.\n— Жорий йил 29 январь куни Тошкент вилоятининг 83-Паркент сайлов округи таркибидаги Юқори Чирчиқ ва Паркент туманларида халқ депутатлари туман Кенгашларининг йиғилишлари янги тартиб-қоидага мувофиқ бўлиб ўтди. Халқ депутатлари туман Кенгашининг бу галги йиғилишлари туман ҳокимининг хисоботи сиёсий партиялар гуруҳларида, доимий комиссияларда кенг муҳокамадан ўтказилиб, билдирган таклиф ва тавсиялар асосида ташкил этилди.\nЮқори Чирчиқ тумани ҳокимининг ҳисоботида 2015 йилга мўлжалланган ижтимоий-иқтисодий дастур ижроси билан бирга аҳолини ўйлантираётган масалалар, уларга ечим топиш чоралари муҳокама этилди. Хусусан, туман ҳокими Жамбул қишлоғидаги газ тармоғини реконструкция қилиш масаласи бир неча йилдан буён аҳолини қийнаб келаётганини таъкидлаб, уни ҳал этиш жорий йилги дастурда кўзда тутилганини маълум қилди.\nШу билан бирга, туман ҳокими сайловчилар билан учрашувларда кўтарилган йўл-транспорт, ички йўлларни таъмирлаш, уй-жой ва коммунал хизматлар сифатини ошириш каби масалалар юзасидан туман Кенгаши депутатларининг саволларига атрофлича жавоб берди.\nХалқ депутатлари туман Кенгаши депутатлари туманни ижтимоий-иқтисодий ривожлантиришда, саноатда, иш ўринлари яратишда кейинги йилларда муайян ютуқларга эришилаётганини эътироф этишди. Айни пайтда бу борадаги камчиликлар чуқур таҳлил қилинди. Хусусан, 2016 йилда иш ўринлари ташкил этиш ва аҳоли бандлигини таъминлаш дастури ижроси юзасидан туман ҳокимлиги ҳамда мутасадди ташкилотлар томонидан қўшимча чоралар кўрилиши белгиланди.\nБир сўз билан айтганда, бугун ҳудудларни ижтимоий-иқтисодий ривожлантириш масаласида нафақат ижро ҳокимияти, балки барча даражадаги депутатлар масъулияти кучаймоқда. Бу юртимизда демократик ислоҳотлар янада чуқурлашишида муҳим аҳамиятга эга.